Dai un like și te-ai mutat. Dacă ești proprietar, stai liniștit, aplicația îți găsește chiriași.
Studenții se mută cât ai clipi cu ajutorul unei noi aplicații. Proprietarii stau liniștiți, în timp ce aplicația le găsește chiriași. E vorba despre o aplicație căreia i se mai spune și Tinderul imobiliarelor.
Sunt oameni care își găsesc sufletele pereche cu ajutorul unor aplicații pe mobil. Cine își caută perechea online poate să-și găsească acum și locuința ideală pentru închiriat.I se mai spune Tinder-ul imobiliarelor. Tu vii cu preferențele, iar aplicaţia îţi arată locuințele disponibile. Când una anume te atrage, asigură-te că ai bani înainte să-i treci pragul. Aplicația are grijă să nu fiți deranjați nici tu, nici proprietarul. El împuterniceşte compania fondatoare să găsească chiriaşi, să încaseze şi să îi transfere banii. Utilizatorii aplicației o laudă, dar sunt contraziși de agenții imobiliari, care spun că serviciile lor nu pot fi înlocuite de o simplă invenție.Alexandru Teodorescu, proprietarul unui apartament: "În primul rând pe mine m-a scăpat de orice fel de grijă. Orice fel de grijă însemnând vine astăzi chiriaşul, mâine pleacă, poate stă o saptămână, poate stă un an, du-te fă contracte aleargă după ei, nu au respectat niste termene din contract, nu mi-a fost plătită chiria.“Vlad Vlăsceanu, consultant imobiliar: "Un agent imobiliar îţi poate spune inclusiv despre vecinătăţi, zonă, despre apropierea spre anumite puncte de interes, îţi poate oferi o paleta mai mare de proprietăţi.“Românii sunt tot mai înghesuiţi, spune Ziarul Financiar. Suprafaţa medie a locuinţelor livrate în 2019 în România a scăzut la 63 mp, cel mai puţin din ultimii 20 de ani. Există totuși o latură pozitivă. Suprafețele modeste sunt mai ieftine și, dacă te ambiționezi puțin, poți să le faci să pară mai spațioase. Totul este să alegi mobila potrivită.